આવા જોરદાર દેખાવ પછી ભારતના પત્રકારોને પણ અફઘાનિસ્તાનની ટીમમાં રસ પડ્યો હતો. ભારતીય મીડિયામાં અફઘાનિસ્તાનની ટીમના કેપ્ટન સહિત કેટલાક ખેલાડીઓના ઇન્ટરવ્યૂ પણ થયા. આ ચમકદમક છેક અફઘાનિસ્તાન સુધી દેખાઈ હતી અને રાશીદ ખાન તથા નબી જેવા ક્રિકેટરો વિશ્વમાં આ રીતે ચમકે તે દેશ માટે નવું હતું. બંદૂકો લઈને માત્ર લડાઈ કરવામાં જ સમજતી પેઢી માટે આ એક નવી દુનિયા હતી. 2015માં પ્રથમ વાર અફઘાન ટીમ ચમકી હતી, કેમ કે વિશ્વ કપમાં તેને રમવાની તક મળી. એટલું જ નહિ સ્કોટલેન્ડની ટીમને હરાવી વિશ્વ કપની પોતાની પ્રથમ મેચ પણ જીતી લીધી. તે વખતે અફઘાનિસ્તાનમાં તે સમાચારને બહુ ઉત્સાહ સાથે વધાવી લેવાયા હતા.